**INDOKOLÁS**

**a** **vásárok és piacok működéséről szóló 34/1995. (X.26.) önkormányzati rendelet módosításáról szóló önkormányzati rendelethez**

A Szombathely Városi Vásárcsarnok 2020 márciusában megkezdődött felújítása befejeződött, az intézmény megkapta a használatba vételi engedélyt. Szombathely Megyei Jogú Város Önkormányzata Közgyűlésének a vásárok és piacok működéséről szóló 34/1995. (X.26.) önkormányzati rendelete (a továbbiakban: Rendelet) szabályozza az Önkormányzat által fenntartott vásár, piac helyét és nyitvatartási rendjét. A felújítás befejezésével és az újranyitással összefüggésben indokolt a Rendelet módosítása, amely a Szombathely Városi Vásárcsarnok igazgatója által az időközben felmerült gyakorlati tapasztalatok alapján történő módosításokat is tartalmazza.

**1. §**

A nyitvatartással kapcsolatos szabályok a felmerülő lakossági igények kielégítése végett kiegészülnek azzal a lehetőséggel, hogy kivételes esetekben az egyébként szünnapnak számító hétfői napokon is nyitva tarthasson a piac, tekintettel arra, hogy előfordulhat, hogy egy egyébként nagy forgalmat generáló nap (pl. március 8.) hétfőre esik.

**2-3. §**

Tekintettel arra, hogy a helyhasználati díjra vonatkozó számlák már nem papír alapon kerülnek kiállításra, indokolt az erre vonatkozó szabályok módosítása.

**4. §**

A piacfelügyelő fogalmának pontosítása indokolt a Rendeletben, mert az intézmény ellenőrzéssel megbízott dolgozója munkaköre alapján piacfelügyelő és helypénzszedő is lehet.

**5. §**

A piac minél nagyobb kihasználtsága érdekében szükséges a rendelkezések módosítása, annak érdekében, hogy a napijegyes bérlők számára biztosított legyen a lehetőség, hogy olyan asztalon árusítsanak, ahol a bérlettel rendelkező kereskedő adott napon nem árusít. Továbbá indokolt lehetővé tenni a nehezebb, nagyobb méretű tárgyak földről történő árusítását.

**6. § és 1. melléklet**

A tervezet alapján a Rendelet melléklete módosításra kerül, amely tartalmazza a piacnak és a zsibvásárnak a Szombathely Városi Vásárcsarnok épületének felújítását követő helyszínét és új nyitvatartási rendjét. A zsibvásár területe csökkent a felújítás előtti időszakhoz képest, ugyanakkor az igény továbbra is nagy a kereskedők és a vásárlók részéről is, ezért egy hétköznapi napra is indokolt a zsibvásárt kiterjeszteni, amely ezáltal az eddig kevésbé forgalmas szerdai napra forgalomélénkítő hatással lehet.

**7. §**

A pályázati hirdetmények közzétételére vonatkozó rendelkezést a kiírásra kerülő üzletek körének szerteágazó típusa miatt az egyedi elbírálás, az „egyéniesítés” érdekében indokolt módosítani. A város hivatalos honlapjának nevesítése hirdetési felületként minden esetben szükséges, azonban a módosítással a két kötelezően előírt hirdetési felületen való megjelentetésén túl az intézmény igazgatója minden egyes esetben egyedileg tud határozni további médiumokban történő hirdetésről (a) pont).

A piac rendjének hatékonyabb fenntartása érdekében a tapasztalatok alapján indokolt a szigorúbb szabályozás (b) pont).

**8. §**

Hatályon kívül helyező rendelkezéseket tartalmaz.

A Rendelet a felújítás időtartamára a Vásárcsarnok felújításával összefüggő összes használatbavételi engedély megszerzéséig kedvezményeket biztosított a helypénz összegéből, illetve az üzletek bérleti díjából. Az ezeket tartalmazó rendelkezések tartalmazták a kedvezmény időszakának végét, a használatbavételi engedély megszerzését, amely bekövetkezett, ezzel a kedvezmények már megszűntek, így Rendeletben tartásuk már nem indokolt (a) és d) pontok).

A Rendelet tartalmazta továbbá a felújítás megkezdésekor már bérleti jogviszonnyal rendelkező vagy üzletet üzemeltető kereskedők részére a pályáztatás nélküli hasznosítás előírását is. A felújítás befejezésével már ezen rendelkezések is hatályon kívül helyezendőek (b) és c) pontok).

Az egyedi bérleti szerződések tartalmazzák a kereskedőkre vonatkozóan azon termékkörök megjelölését, amelyet árusíthatnak, továbbá a szeszesital árusítás magasabb szintű jogszabályoktól függ, így az erre vonatkozó szabályozások önkormányzati rendeletben történő fenntartása nem indokolt. (e) pont).

Az f) pontban hatályon kívül helyezett rendelkezés időközben már hatálytalanná vált magasabb szintű jogszabályra utalt.

**9. §**

A rendelet hatályba lépését tartalmazza, amely a Vásárcsarnok felújított részének újranyitásával összhangban került megállapításra.